b'\n_START_ARTICLE_\nDolly Parton\n_START_SECTION_\nRani \xc5\xbeivot\n_START_PARAGRAPH_\nDolly Rebecca Parton ro\xc4\x91ena je 19. sije\xc4\x8dnja 1946. u okrugu Sevier, na planini Smokehouse u Tennesseeju. Njezina majka Avie Lee Owens udala se s 15 godina za siroma\xc5\xa1nog farmera Roberta Leeja Partona i do 35. godine rodila dvanaestero djece. Obitelj je bila toliko siroma\xc5\xa1na da nije \xc4\x8dudno \xc5\xa1to je Dolly Parton od malena sanjala kako \xc4\x87e jednom biti sita, slavna i bogata. Ujak, koji je uvidio da je talentirana za glazbu, pomogao joj je da se pojavi na lokalnoj televiziji kad joj je bilo 12 godina, a ne\xc5\xa1to kasnije i da snimi prvi singl. Nakon \xc5\xa1to je zavr\xc5\xa1ila srednju \xc5\xa1kolu, Dolly Parton se 1964. uputila u Nashville, prijestolnicu country-glazbe._NEWLINE_Kad je nakon nekog vremena dobila posao da pi\xc5\xa1e pjesme za druge izvo\xc4\x91a\xc4\x8de, uz malu tjednu pla\xc4\x87u, jo\xc5\xa1 nije imala novca za normalan \xc5\xbeivot, pa je odlazila u motele i ondje tra\xc5\xbeila ostatke hrane koje drugi gosti nisu pojeli. No, nije se \xc5\xbealila, nego je i dalje stalno pisala pjesme nadaju\xc4\x87i se da \xc4\x87e se neka od njih svidjeti nekoj country-zvijezdi._NEWLINE_Do uspjeha \xc4\x87e jo\xc5\xa1 pri\xc4\x8dekati, ali ne i do ljubavi: iste godine je u praonici susrela Carla Deana, samozatajnog i srame\xc5\xbeljivog malog gra\xc4\x91evinskog poduzetnika, za kojeg se udala 1966. U proteklih 40 godina braka Dean se nijednom nije s njom pojavio na nekoj premijeri ili koncertu, no unato\xc4\x8d glasinama koje su je povezivale s mnogim drugim mu\xc5\xa1karcima - a i \xc5\xbeenama - njihov brak je opstao do danas._NEWLINE_Govorkalo se, na primjer, da je bila u vezi s glumcima Burtom Reynoldsom, Jamesom Woodsom i Sylvesterom Stalloneom, no Dolly Parton se nikada nije obazirala na te glasine. Kad ju je prije nekoliko godina Blaise Tosti, koautor nekih njezinih pjesama, optu\xc5\xbeio da ga je zavela kad mu je bilo samo 13 godina (njoj je tada bilo 20), te daje njihova tajna veza trajala 19 godina, morala je reagirati.\n_START_SECTION_\nStil\n_START_PARAGRAPH_\nDolly Parton i dalje dobro izgleda, zahvaljuju\xc4\x87i i brojnim plasti\xc4\x8dnim operacijama, \xc5\xa1to, uostalom, nikada nije skrivala. Prije nekoliko godina umetci su joj po\xc4\x8deli stvarati zdravstvene probleme, no onda ne \xc5\xbeeli promijeniti svoj imid\xc5\xbe umjetne plavu\xc5\xa1e prenagla\xc5\xa1enih oblina, u \xc4\x8demu joj je uzor bila, stoje mnogo puta priznala, prostitutka iz susjedstva, koju je obo\xc5\xbeavala kao djevoj\xc4\x8dica._NEWLINE_Zna li se to, nije \xc4\x8dudno stoje toliko popularna kod transvestita, a niti da je prva klonirana ovca, Dolly, prozvana upravo po njoj. A opet, upravo ta prenagla\xc5\xa1ena \xc5\xbeenstvenost bila joj je na neki na\xc4\x8din najbolja maska kojom je u konzervativnoj industriji country glazbe prikrila netipi\xc4\x8dnu snagu i odlu\xc4\x8dnost._NEWLINE_Potrebno je mnogo novca da bih izgledala ovako jeftino - jedan je do njezinih klasi\xc4\x8dnih ironi\xc4\x8dnih opisa vlastitog izgleda kakve mo\xc5\xbeemo na\xc4\x87i u zabavnoj autobiografiji "Dolly: moj \xc5\xbeivot i drugi nedovr\xc5\xa1eni poslovi" objavljenoj 1994. godine._NEWLINE_Moj \xc5\xbeivot temelji se na vrlo ozbiljnoj stvari - \xc5\xbeelji djevojke sa sela da bude glamurozna. Moji su bili siroma\xc5\xa1ni i ni\xc5\xa1ta nismo imali, no oduvijek sam \xc5\xbeeljela biti seksi, \xc4\x8dak i mnogo prije nego \xc5\xa1to sam shvatila \xc5\xa1to ta rije\xc4\x8d zapravo zna\xc4\x8di. U \xc4\x8dasopisima su mi se uvijek najvi\xc5\xa1e svi\xc4\x91ale \xc5\xbeene za koje su u mojem kraju govorili da imaju kurvinski izgled, no meni su one bile doista lijepe, mnogo ljep\xc5\xa1e od prosje\xc4\x8dnih \xc5\xbeena. Sve je kod njih bilo prenagla\xc5\xa1eno: frizure, \xc5\xa1minka... Nikada nisam bila prirodno lijepa i zato sam, poput tih \xc5\xbeena, odlu\xc4\x8dila sve na sebi naglasiti do maksimuma. Kosa mi nije lijepa, pa zato oduvijek nosim perike, vrlo sam niska i zato hodam na visokim potpeticama. Izgledam kao da uop\xc4\x87e nemam ukusa, ali se ljudima to na neki na\xc4\x8din svi\xc4\x91alo ili im jednostavno nije smetalo - opisala se u jednom od intervjua koji je dala posljednjih godina._NEWLINE_Dolly Parton je, naime, toliko samosvjesna da nema, poput ve\xc4\x87ine drugih glazbenika, tipi\xc4\x8dan, najamni\xc4\x8dki ugovor s diskografskom ku\xc4\x87om, nego sama pla\xc4\x87a sve tro\xc5\xa1kove snimanja, a onda gotove snimke iznajmljuje izdava\xc4\x8du Sugar Hillu. Ta je ku\xc4\x87a objavila i njezine posljednje bluegrass-albume, na kojima se vra\xc4\x87a svojim korijenima, bluegrass-glazbi.\n_START_SECTION_\nKontroverze\n_START_PARAGRAPH_\nDugo se govorkalo i o njezinoj vezi sa \xc5\xa1kolskom prijateljicom i dugogodi\xc5\xa1njom tajnicom, crvenokosom Judy Ogle. Sama Dolly Parton je otkrila kako Judy i ona ponekad spavaju u istom krevetu, \xc4\x8dak i kad je njezin suprug kod ku\xc4\x87e, no kasnije je to objasnila time \xc5\xa1to su one najbolje prijateljice jo\xc5\xa1 od tre\xc4\x87eg razreda srednje \xc5\xa1kole, ali da u njihovom odnosu nema - niti je ikada bilo - seksa._NEWLINE_Godine 2004. Carl Dean je \xc4\x8dak zaprijetio da \xc4\x87e je ostaviti ako na njihovu godi\xc5\xa1njicu braka pozove Judy Ogle, kao \xc5\xa1to je bila najavila. Izgleda da ga je ipak poslu\xc5\xa1ala jer su jo\xc5\xa1 zajedno, no ostala je \xc4\x8dinjenica da je Dolly Parton poznata kao veliki borac za prava homoseksualaca - iako joj je i vi\xc5\xa1e nego jasno da njezina publika gaji konzervativne stavove. Dapa\xc4\x8de, neke njezine pjesme hrabro su promicale takve nepopularne stavove, koje je ona dodatno podgrijavala u pri\xc4\x8dama o svojem burnom seksualnom \xc5\xbeivotu.\n_START_SECTION_\nVeza s Porterom Wagonerom\n_START_PARAGRAPH_\nI na samom po\xc4\x8detku karijere, 1967., kad je privukla pa\xc5\xbenju country-zvijezde Portera Wagonera, koji ju je pozvao da pjeva s njim i nastupa u njegovom televizijskom showu, govorkalo se da me\xc4\x91u njima ima ne\xc5\xa1to vi\xc5\xa1e od poslovne suradnje. Iako su joj tada bile samo 24 godine i mada je prvi put bila u velikom gradu, nije se osje\xc4\x87ala bespomo\xc4\x87nom._NEWLINE_Ipak, kad je 1974. napustila Wagonera, pa ju je ovaj tu\xc5\xbeio zbog neispunjavanja nekih ugovornih obveza, a uz to se me\xc4\x91u prijateljima hvalio kako je spavao s njom, to joj je te\xc5\xa1ko palo. Ali ne zbog glasina, nego zato \xc5\xa1to joj je bilo stalo do Wagonera - iako je njihova veza bila samo platonska._NEWLINE_U autobiografiji je priznala da je svoj najve\xc4\x87i hit, pjesmu "I Will Always Love You", posvetila upravo vezi s Wagonerom. Mnogo lak\xc5\xa1e se, ipak, obra\xc4\x8dunala sa zlim glasinama. Kad se druga velika pjeva\xc4\x8dica countryja, Tammy Wynette, koja je tako\xc4\x91er nastupala s Wagonerom, upla\xc5\xa1ila da \xc4\x87e se on hvaliti da je spavao i s njom, kao \xc5\xa1to je to obi\xc4\x8dno radio kada je rije\xc4\x8d o njegovim \xc5\xbeenskim partnericama, Dolly Parton joj je rekla neka se ne obazire na glasine._NEWLINE_Bilo je to vrijeme ja\xc4\x8danja svijesti o \xc5\xbeenskoj neovisnosti, pa je iz tog razdoblja i njezin hit "Just Because I\'m A Woman" u kojem \xc5\xbeena suprugu priznaje da je imala seksualnu pro\xc5\xa1lost i prije ulaska u brak._NEWLINE_Zanimljivo, ne tako davno neke su ameri\xc4\x8dke radiostanice odbile pu\xc5\xa1tati njezine pjesme "PMS Blues" i "The Eagle When She Flies" proglasiv\xc5\xa1i ih previ\xc5\xa1e liberalnima._NEWLINE_Ni takvi iskoraci nisu joj smanjili popularnost. Nakon \xc5\xa1to je pjesmama kao \xc5\xa1to su "Jolene" i "Coat Of Many Colors" osvojila country ljestvice, Dolly Parton je potkraj 1970-ih odlu\xc4\x8dila osvojiti i \xc5\xa1iru publiku, \xc5\xa1to joj je uspjelo ve\xc4\x87 1977. kad je njezin hit "Here I Go Again" zauzeo tre\xc4\x87e mjesto Billboardove ljestvice. Kako je postajala sve uspje\xc5\xa1nija, Dolly Parton se nije uljuljkivala u samozadovoljstvu. I dalje je predano radila, stalno \xc5\xa1ire\xc4\x87i svoje carstvo. Pokrenula je svoj \xc4\x8dasopis, otvarala restorane i klubove, radijske postaje te osnovala zabavni park Dollywood u rodnom Tennesseeju koji je postao najve\xc4\x87a turisti\xc4\x8dka atrakcija te ameri\xc4\x8dke dr\xc5\xbeave._NEWLINE_Dolly Parton sad ima pet ku\xc4\x87a, ali u njima, usprkos svom bogatstvu, ne dr\xc5\xbei poslugu jer joj njezina radni\xc4\x8dka pro\xc5\xa1lost ne dopu\xc5\xa1ta da se tako odnosi prema ljudima. Njezin radni dan po\xc4\x8dinje u tri ujutro, a zavr\xc5\xa1ava kasno u no\xc4\x87i. Kako bi uvijek mogla raditi, posvuda nosi diktafon i CD-player, jer stalno bilje\xc5\xbei, zapisuje i preslu\xc5\xa1ava snimke.\n_START_SECTION_\nFilmska karijera\n_START_PARAGRAPH_\nOsim \xc5\xa1to je najuspje\xc5\xa1nija country pjeva\xc4\x8dica, Dolly Parton je i odli\xc4\x8dna glumica: 1980. je s Jane Fonda i Lily Tomlin glumila u I filmu "Nine To Five" (Od devet do pet), u kojem se tri tajnice osve\xc4\x87uju seksi sti\xc4\x8dkom \xc5\xa1efu. Dolly Parton za film napisala i otpjevala naslovnu pjesmu za koju je bila nominirana za Oscara. Uslijedili su filmovi "Steel Magnolias" ("\xc4\x8celi\xc4\x8dne magnolije"), \'The Best Little Whorehouse In Texas" (Najbolja mala javna ku\xc4\x87a u Texasu") i "Rhinestone", a iako ti filmovi nisu postigli veliki uspjeh, kriti\xc4\x8dari su uvijek isticali daje dobra glumica._NEWLINE_Na snimanju filma "Rhinestone" Dolly Parton se sprijateljila sa Sylvesterom Stalonneom, koji joj je pomogao da se izlije\xc4\x8di od te\xc5\xa1ke depresije u koju je upala sredinom osamdesetih godina pro\xc5\xa1log stolje\xc4\x87a._NEWLINE_U 36. godini se, naime, morala podvrgnuti djelomi\xc4\x8dnoj histeroktomiji, nakon koje su joj lije\xc4\x8dnici kazali da vi\xc5\xa1e nikada mo\xc4\x87i imati djece. Osim kon operacije se po\xc4\x8dela naglo debljati, pa joj se \xc4\x8dinilo da joj se cijeli svijet prevrnuo naglavce. Tih godina \xc4\x8dak je po\xc4\x8dela razmi\xc5\xa1ljati o samoubojstvu._NEWLINE_No, Stallone, s kojim se tada intenzivno dru\xc5\xbeila, nije joj dopustio da potone u samosa\xc5\xbealjenje, nego joj je pomogao da se izvu\xc4\x8de iz depresije i da se s novim \xc5\xbearom vrati snimanju plo\xc4\x8da._NEWLINE_I stoga, Dolly Parton i dalje redovito snima plo\xc4\x8de koje se dobro prodaju, a neke od njih \xc4\x8dak su jednako dobre kao i one kojima se proslavila na po\xc4\x8detku sedamdesetih, stalno \xc5\xa1iri svoje poslovno carstvo i ni na koji na\xc4\x8din ne daje naslutiti da razmi\xc5\xa1lja o mirovini._NEWLINE_Dolly Parton nikada nije imala djece, ali je sa suprugom Carlom Deanom, vlasnikom tvrtke za asfaltiranje, odgojila \xc5\xa1estero ro\xc4\x91aka. Osim toga, financijski podupire vi\xc5\xa1e od stotinu druge rodbine te vodi zakladu Dollywood koja poma\xc5\xbee nadarene siroma\xc5\xa1ne u\xc4\x8denike.'